Η οδηγία 2014/30/ΕΕ έχει ως στόχο να διασφαλίσει ότι ηλεκτρικός και ηλεκτρονικός εξοπλισμός συμμορφώνονται με επαρκές επίπεδο ηλεκτρομαγνητικής συμβατότητας στην Ευρωπαϊκή Ένωση (ΕΕ). Η οδηγία θεσπίζει ενιαίους κανόνες ώστε να διασφαλίσει ότι ο εξοπλισμός δεν προκαλεί απαράδεκτο επίπεδο ηλεκτρομαγνητικής διαταραχής και ότι ο εν λόγω εξοπλισμός μπορεί επίσης να λειτουργεί όπως προβλέπεται χωρίς να υποβαθμίζεται η ποιότητα της λειτουργίας του παρά την ύπαρξη ηλεκτρομαγνητικής διαταραχής. Εγγυάται επίσης, σε σχέση με την ηλεκτρομαγνητική συμβατότητα, την ελεύθερη κυκλοφορία των ηλεκτρικών και ηλεκτρονικών συσκευών στην εσωτερική αγορά της ΕΕ. Η οδηγία 2014/30/ΕΕ αναδιατύπωσε και κατάργησε την οδηγία 2004/108/ΕΚ. Ο εξοπλισμός που καλύπτεται από την παρούσα οδηγία περιλαμβάνει τόσο τις σταθερές εγκαταστάσεις όσο και τις συσκευές. Δεν εφαρμόζεται: στον ραδιοεξοπλισμό που εμπίπτει στο πεδίο εφαρμογής της οδηγίας 2014/53/ΕΕ (βλέπε σύνοψη)· στα κατά παραγγελία παρασκευασθέντα έτοιμα συστήματα (kit) αξιολόγησης για επαγγελματική χρήση σε χώρους έρευνας και ανάπτυξης· στον ραδιοεξοπλισμό που χρησιμοποιείται από ραδιοερασιτέχνες, εκτός αν ο εξοπλισμός αυτός καθίσταται διαθέσιμος στην αγορά· σε εξοπλισμό ο οποίος, λόγω εγγενών χαρακτηριστικών, είναι ακίνδυνος· σε ορισμένα είδη εναέριου εξοπλισμού λόγω των τροποποιήσεων του κανονισμού (ΕΕ) 2018/1139 (βλ. άρθρο 137 του εν λόγω κανονισμού). Η οδηγία δεν εφαρμόζεται ή παύει να εφαρμόζεται, αναφορικά με τις βασικές απαιτήσεις για την ηλεκτρομαγνητική συμβατότητα, σε εξοπλισμό που εμπίπτει στο πεδίο εφαρμογής της οδηγίας, εφόσον οι εν λόγω απαιτήσεις καθορίζονται πλήρως ή εν μέρει πιο συγκεκριμένα από άλλη νομοθεσία της ΕΕ. Η οδηγία καθορίζει τις υποχρεώσεις των κατασκευαστών, των εισαγωγέων και των διανομέων σε σχέση με την πώληση ηλεκτρομαγνητικών συσκευών. Όλες οι συσκευές (που εμπίπτουν στο πεδίο εφαρμογής της οδηγίας) που πωλούνται στην ΕΕ πρέπει να φέρουν τη σήμανση συμμόρφωσης CE που δείχνει ότι πληρούν όλες τις απαιτήσεις της νομοθεσίας της ΕΕ. Ο κατασκευαστής πρέπει πρώτα να διενεργεί αξιολόγηση της συμμόρφωσης1 και να καταρτίζει τον τεχνικό φάκελο για τις συσκευές. Όλα τα παραπάνω είναι υποχρεωτικά για συσκευές που διατίθενται στην αγορά, αλλά όχι για συσκευές που πρέπει να ενσωματωθούν σε συγκεκριμένη σταθερή εγκατάσταση. Αφού έχει αποδειχτεί συμμόρφωση μιας συσκευής με τις εφαρμοστέες απαιτήσεις αποδεικνύεται, οι κατασκευαστές πρέπει να καταρτίζουν δήλωση συμμόρφωσης ΕΕ και τοποθετούν τη σήμανση CE. Οι εισαγωγείς οφείλουν να ελέγχουν εάν οι κατασκευαστές έχουν διενεργήσει τις αξιολογήσεις συμμόρφωσης ορθά και να ενημερώνουν τον εθνικό οργανισμό που είναι αρμόδιος για την εποπτεία της αγοράς εάν θεωρούν ότι οι συσκευές δεν πληρούν τις ουσιώδεις απαιτήσεις. Πρέπει επίσης να βεβαιώνονται ότι ο κατασκευαστής έχει καταρτίσει τον τεχνικό φάκελο, ότι η συσκευή φέρει τη σήμανση CE και συνοδεύεται από τα απαιτούμενα έγγραφα και τις πληροφορίες. Οι διανομείς επαληθεύουν ότι η συσκευή φέρει τη σήμανση CE, καθώς και ότι συνοδεύεται από τα απαιτούμενα έγγραφα και τις πληροφορίες. Όλα τα απαραίτητα έγγραφα πρέπει να φυλάσσονται για 10 έτη. Οι κατασκευαστές, οι εισαγωγείς και οι διανομείς πρέπει να παρέχουν πληροφορίες και τεκμηρίωση ως απόδειξη συμμόρφωσης, σε γλώσσα εύκολα κατανοητή από την αρμόδια εθνική αρχή. Οι κατασκευαστές και οι εισαγωγείς πρέπει να αναγράφουν την ταχυδρομική διεύθυνσή τους στις συσκευές ή όταν αυτό δεν είναι δυνατόν, να την αναγράφουν στη συσκευασία τους ή σε έγγραφο που τις συνοδεύει. Επίσης, η οδηγία διευκρινίζει τον τρόπο με τον οποίο οι εθνικές αρχές πρέπει να προσδιορίζουν όλες τις συσκευές που δεν συμμορφώνονται με τις απαιτήσεις τους και να αποτρέπουν τη διάθεσή τους. Τα κράτη μέλη της ΕΕ πρέπει να καθορίζουν τις αναγκαίες διατάξεις για τον προσδιορισμό του ή των προσώπων που θα είναι αρμόδιοι για την εδραίωση της συμμόρφωσης μιας σταθερής εγκατάστασης. Αντικείμενο του οδηγού για την οδηγία περί ηλεκτρομαγνητικής συμβατότητας είναι να συνδράμει στην κοινή εφαρμογή της οδηγίας 2014/30/ΕΕ. Ο οδηγός δεν έχει νομική βαρύτητα, αλλά πραγματεύεται μια σειρά από πρακτικά ζητήματα που ενδιαφέρουν τους κατασκευαστές και άλλους ενδιαφερόμενους φορείς. Η τροποποιητική οδηγία (ΕΕ) 2024/2749 αποσκοπεί στην αποφυγή διαταραχών στην εσωτερική αγορά στην περίπτωση έκτακτης ανάγκης διασφαλίζοντας ότι, αφού ενεργοποιηθεί η λειτουργία έκτακτης ανάγκης στην εσωτερική αγορά, όπως ορίζεται στον κανονισμό (ΕΕ) 2024/2747 (τον κανονισμό για κατάσταση έκτακτης ανάγκης της εσωτερικής αγοράς), μέσω μιας εκτελεστικής πράξης που εκδίδεται από το Συμβούλιο της Ευρωπαϊκής Ένωσης, τα εμπορεύματα και οι υπηρεσίες που έχουν χαρακτηριστεί συναφή με την κρίση εμπορεύματα και υπηρεσίες2 μπορούν να διατίθενται στην αγορά όσο πιο γρήγορα γίνεται. Η οδηγία (ΕΕ) 2024/2749 τροποποιεί την οδηγία 2014/30/ΕΕ καθορίζοντας πώς αυτές οι διαδικασίες έκτακτης ανάγκης θα εφαρμόζονται. Μεταξύ άλλων πραγμάτων, οι νέοι κανόνες: απαιτούν από τους οργανισμούς αξιολόγησης της συμμόρφωσης να αποδίδουν προτεραιότητα στις αιτήσεις αξιολόγησης της συμμόρφωσης των συναφών με την κρίση προϊόντων έναντι αυτών που δεν είναι· επιτρέπουν στα κράτη μέλη, κατ’ εξαίρεση και κατόπιν δεόντως αιτιολογημένου αιτήματος, να επιτρέπεται προσωρινά η διάθεση στην αγορά εξοπλισμού χωρίς τη διεξαγωγή των κανονικών διαδικασιών αξιολόγησης της συμμόρφωσης, όπου η συμμετοχή ενός κοινοποιημένου οργανισμού είναι υποχρεωτική και οι οποίες μπορούν να διασφαλίσουν ότι πληρούνται όλες οι ουσιώδεις απαιτήσεις· επιτρέπουν στις αρμόδιες εθνικές αρχές να τεκμαίρουν ότι εξοπλισμός που κατασκευάζεται σύμφωνα με τα πρότυπα της ΕΕ, σχετικά ισχύοντα εθνικά πρότυπα ή σχετικά ισχύοντα διεθνή πρότυπα που έχουν αναπτυχθεί από κάποιον διεθνή οργανισμό τυποποίησης, και έχουν προσδιοριστεί από την Ευρωπαϊκή Επιτροπή ως κατάλληλα για την επίτευξη συμμόρφωσης και εξασφαλίζουν ισοδύναμο επίπεδο προστασίας με εκείνο που παρέχουν τα εναρμονισμένα πρότυπα, συμμορφώνονται με τις οικείες ισχύουσες ουσιώδεις απαιτήσεις· δίνουν στην Επιτροπή τη δυνατότητα να θεσπίζει, μέσω εκτελεστικών πράξεων, κοινών προδιαγραφών στις οποίες θα μπορούν να βασίζονται οι κατασκευαστές προκειμένου να επωφεληθούν από το τεκμήριο συμμόρφωσης με τις ισχύουσες ουσιώδεις απαιτήσεις (οι εκτελεστικές πράξεις με τις οποίες θεσπίζονται οι εν λόγω κοινές προδιαγραφές παραμένουν σε ισχύ καθ’ όλη τη διάρκεια της λειτουργίας έκτακτης ανάγκης στην εσωτερική αγορά).